Wasal it-tmiem U ġietni l-kelma tal-Mulej u qalli: "Int, o bniedem, dan jgħid Sidi l-Mulej lill-art ta' Iżrael: 'Wasal it-tmiem! Wasal it-tmiem għall-erbat itruf tal-pajjiż! Issa li wasal tmiemek, jien nibgħat fuqek qillti, u nagħmel ħaqq minnek skont imġibtek u nwaddab fuqek qżiżijietek kollha. Għajnejja ma jitħassrukx; jien ma nħennx għalik! Għax inwaddab imġibtek fuqek, u jinkixfu f'nofsok qżiżijietek, ħalli tkunu tafu li jien il-Mulej! Dan jgħid Sidi l-Mulej: Ħsara, ħsara fuq ħsara, waslet! Wasal it-tmiem! Wasal it-tmiem! Wasal għalik! Arah wasal! Wasal iż-żmien għalik, għalik li tgħammar fil-pajjiż! Is-siegħa tiegħek waslet, qorob il-Jum, Jum ta' għagħa, u mhux ta' festi fuq l-għoljiet! Issa dalwaqt inferragħ qillti fuqek; għadbi nserraħ fik; nagħmel ħaqq minnek skont imġibtek, u nwaddab qżiżijietek kollha fuqek. Għajnejja ma jitħassrukx; u jiena ma nħennx għalik! Inħallsek skont imġibtek, u jinkixfu f'nofsok qżiżijietek, ħalli tkunu tafu li jien il-Mulej li nsawwat. Hawn hu l-Jum. Arah, wasal! Waslet sigħetek! Warrdet l-inġustizzja, irmiet is-suppervja. Il-vjolenza kibret u saret ħatar f'id il-ħażin. Ħadd minnhom ma jifdal, la l-għana tagħhom, la ġidhom, la ġieħhom ma jibqa' fihom! Waslet is-siegħa, qorob il-Jum! Ix-xerrej ma jifraħx; il-bejjiegħ ma jsewwidx qalbu, għax l-għadab imdendel fuq il-kotra kollha! Il-bejjiegħ ma jerġax għal dak li jkun biegħ, anki jekk stess jibqa' fost il-ħajjin. Il-korla kontra l-kotra kollha ma terġax lura; u minħabba ħżunitu ħadd ma jsalva ħajtu. Il-ħsara tal-poplu "Daqqew it-tromba, tħejja kollox, imma ħadd ma jmur għall-gwerra. Għax l-għadab tiegħi fuq il-poplu kollu. Ix-xabla barra t-triq, u l-pesta u l-ġuħ ġewwa d-dar. Min hu fir-raba' jmut bix-xabla, u min hu fil-belt jikkunsmawh il-ġuħ u l-pesta. U jekk jaħirbu xi wħud minnhom, imorru fuq il-muntanji, ilkoll bħall-ħamiem jokorbu, kulħadd wieħed għal dnubu. Jintelqu d-dirgħajn kollha, u l-irkupptejn kollha jnixxu l-ilma. U jitħażżmu bix-xkejjer, u jiksihom il-biża'; il-mistħija fuq kull wiċċ, u rjushom kollha qargħa . Il-fidda jarmuha fit-toroq, u dehebhom isir bħaż-żibel. Il-fidda u d-deheb tagħhom ma jeħilsuhomx f'Jum il-korla tal-Mulej. Bihom ma jixbgħux griżmejhom, lanqas timtela żaqqhom, għax dawn fid-dnub waqqgħuhom. Ġmiel il-ġawhar tagħhom serviehom għas-suppervja; minnhom għamlu x-xbihat moqżieża ta' allathom. Għalhekk nagħmilhomlhom żibel, u nerħih bi priża f'idejn il-barranin, u f'idejn il-ħżiena għall-ħatfa, u jniġġsuh. U ndawwar wiċċi minnhom, ħa jniġġsu t-teżor tiegħi , jidħlu fih il-ħallelin u jipprofanawh, u jagħmlu minnu l-ktajjen. Il-profanazzjoni tas-santwarji "Għax l-art miżgħuda bil-qtil u d-dmija, u l-belt mimlija bil-vjolenza. Inġib fuqhom ġnus mill-agħar, ħa jeħdulhom djarhom. Intemm is-suppervja tas-setgħanin, u nipprofana s-santwarji tagħhom. Jasal fuqhom l-hemm, u jfittxu s-sliem bla ma jsibu. Xnigħat waħda fuq oħra jaslu. Ifittxu xi viżjoni mill-profeti; il-liġi mingħand il-qassis tgħib, il-parir jonqos mingħand ix-xjuħ. Is-sultan jagħmel il-vistu, il-prinċep jilbes in-niket, u idejn il-poplu tal-pajjiż jitriegħdu. Jien nagħmlilhom skont imġibthom u skont il-ġudizzji tagħhom nagħmel ħaqq minnhom. Ħa jkunu jafu li jien il-Mulej."